Malema verkla oor uitlatingsJulius Malema. Foto: EFF/Twitter Ernst Roets, adjunk uitvoerende hoof van AfriForum, wat die klag ingedien het, meen dit is uiters kommerwekkend dat iemand in Malema se posisie openlik voortgaan om geweld tussen rasse aan te hits. “Sy uitlatings kom op ’n interessante tyd, aangesien hy binnekort weer in die hof – dié keer in Bloemfontein – moet verskyn op aanklag van aanhitsing tot geweld wat AfriForum teen hom ingedien het in 2014,” het Roets gesê. Maroela Media het vroeër berig Malema het sy ondersteuners Maandag buite die Newcastle-landdroshof toegespreek waar hy vroeër die dag verskyn het op aanklagte wat verband hou met sy aanmoediging om grond te beset. Volgens Malema is dié wette wat hy na bewering oortree het, “apartheidswette” wat deur die apartheidsregime geskep is en dat hy dit in die hooggeregshof sal beveg. Malema het onder meer aan ondersteuners gesê wittes is geensins daarop geregtig om grond in Suid-Afrika te besit nie, aangesien wittes “swart volksmoord gepleeg het” toe hulle swart mense van hul grond ontneem het en dat hy wit mense se vrede wil versteur. Hy het voorts gesê dat alle grond in Suid-Afrika aan swart mense behoort en dat dié grond sonder vergoeding van wit mense afgevat moet word. Die VF Plus het reeds aangedui die party gaan ŉ klag by die parlement se etiek-komitee teen Malema indien omdat hy sy ampseed wat hy in die parlement afgelê het, verbreek het. Die DA het ook vroeër gesê hy gaan Malema by die MRK aankla.